
Sysmän Suvisoiton 25-vuotisjuhlat alkavat
Ensimmäisenä juhlaviikonloppuna ohjelmassa mm. Olavi Virtaa, liedejä ja kantaesitys
Sysmän XXV Suvisoittoa vietetään Päijänteen rannoilla, Sysmässä, Asikkalassa ja Luhangassa 3.7.–10.7.2010. Kesän ohjelman on suunnitellut Sysmän Suvisoiton taiteellinen johtaja, viulisti Minna Pensola.
Sysmän Suvisoiton taiteellinen johtaja Minna Pensola: ”Edeltäjistäni peräti kaksi pääsee osallistumaan synttäreihimme: Petteri Salomaa laulaa viikon aikana mm. Schumannia, Wolfia sekä Mahleria ja Ari Rasilainen Sysmän oman suurmiehen, Olavi Virran, iki-ihania helmiä.” Viulisti-kapellimestari Ari Rasilainen perusti Sysmän Suvisoiton vuonna 1986 ja toimi festivaalin taiteellisena johtajana 1986–1994. Baritoni Petteri Salomaa vastasi Sysmän Suvisoiton taiteellisesta tasosta vuosina 1999–2005.

Sysmän Suvisoitto aloitetaan toritapahtumalla ja Ilolan perinteisillä iltamilla
Juhlakesän avajaisia vietetään Sysmän torilla lauantaina 3.7. klo 11. Mukana avajaisissa on festivaalin esiintyjiä ja hyviä ystäviä menneiltä vuosilta. Avaussanat lausuu metsäneuvos Olavi Peltola. Avajaistapahtuma päättyy kaikille avoimeen rumpupiiriin, johon kuka tahansa saa tulla mukaan soittamaan.
Ilolan iltamat Oopperaladolla ovat jokakesäinen tapaus. Juhlavuonna Sysmän Suvisoiton perustaja, laulaja, viulisti ja kapellimestari Ari Rasilainen esittää Olavi Virran tangoja yhdessä Tessa Virran orkesterin kanssa. Ilolan illassa kauneimpia rakkauslauluja tulkitsevat myös Sysmän kamarikuoro Leena Palmin johdolla, nuorten lauluyhtye Lea Lutsin johdolla, pianisti Jaak Luts sekä sysmäläisyhtye Särkilahden Sähkösaha ja Mylly OY. Iltamia vietetään lauantaina 3.7. klo 19 alkaen.
Petteri Salomaa ja Henri Sigfridsson Virtaan kartanossa

Petteri Salomaa (baritoni) ja Henri Sigfridsson (piano) juhlivat Robert Schumannin 200-vuotisjuhlia ja Hugo Wolf 150-vuotisjuhlia idyllisessä Virtaan kartanon salissa. Duon ohjelmistossa on Schumannin Liederkreis op. 39 ja Wolfin liedejä. Konsertti Schumannia sunnuntaina alkaa klo 14.

Juhlakesän tilausteos Iiro Rantalalta

Sysmän Suvisoitossa kuullaan nyt jo viidettä vuotta peräkkäin uusi tilausteos. Sysmän Teatteritalolla pidettävässä Ilo esitellä: Iiro Rantala -konsertissa sunnuntaina 4.7. klo 19 esitetään Rantalan sävellyksiä ja suosikkiteoksia. Iiro Rantalan uuden trion klarinetille, viululle ja pianolle (Sysmän Suvisoiton tilausteos) kantaesittävät Matthew Hunt (klarinetti), Minna Pensola (viulu) ja säveltäjä Iiro Rantala (piano).

· Sysmän Suvisoitto 25 vuotta - Avajaiset la 3.7. klo 11 Sysmän torilla

· Iltamat Ilolassa: Romantiikkaa ja Olavi Virtaa! la 3.7. klo 19 Ilolan Oopperaladossa

· Schumannia sunnuntaina su 4.7. klo 14 Virtaan kartanon salissa

· Ilo esitellä: Iiro Rantala su 4.7. klo 19 Sysmän Teatteritalolla

